《题卫明铉溪山独步图次韵》
元代·张仲深

轻舟舣幽渚，载酒欲问奇。穹峦浥朝润，老树含秋晖。

意行入寥阒，山回转参差。无琴写深情，有酒一中之。

览图惬怀素，坐玩殊忘疲。世途方蹇蹇，愿我常怡怡。

俯瞰沧溪流，仰视白日驰。安得陶元亮，抽簪赋来归。

作者简介：字子渊，庆元路人。生卒年均不详，约元惠宗至元中前后在世。生平事迹不详。著有子渊诗集六卷，《四库总目》多与遒贤、杨维桢、张雨、危素、袁华、周焕文、韩性、乌本良斯道兄弟倡和之作。古诗冲澹，颇具陶韦风格。